Ńdɔ ǹkiɛ́ wōē, Noémi a ngádzó ai nyé nâ: "Ǎ ngɔn dzama, ngǎ mə bələ́ naa mə komozan wa enyiŋ nə́ ó tɔ̄bɔ mvɔí ? 2Booz a sə́ évūvúmán dzáán â, é Booz wǎwūlú ai bitúgā bīé ? Ényē nyɔ́ ā yə̄ān kə́ wumi fón álú dī á ńgīniŋ. 3Manáŋa wɔ́bɔ̄ mə̄ndím ó kūbān fə alabínda, ó bɔd lɛn kód, ó kə̄ á ńgīniŋ, hədá tə wabɔ nâ mod te á yəm wa ósúsúa yə̄ nâ a mǎn dí a mǎn fə nyú. 4Ǹnyie anə́ a yi bómbō á sí ó tóán big é vóm á bɔ̄ɔ̄, ó kə, ó kwīī nyé éyé á məkǒl, ó kom ádzogóbó hāla émēn a yi wa kad ḿból wāyəan bɔ́." 5Ńdɔ̄ Rút á ngāyalan nyé nâ: "Mayi bɔ ḿból ósə ǒ kād mā." 6Ńdɔ fɔ́ɔ́ á ngāsus á ńgīniŋ, a bɔ̌ fə ḿból ósə ǹkiɛ́ á ngākad nyé. 7Ǹnyie anə́ Booz a ngáman dí a mǎn nyú, ǹnə́m ó ngasán nyé âbum, ńdɔ a ngákə bómbō á sí á mgbág angós fón. Ńdɔ̄ hḿ Rút á ngākə otə̌tə̄g a kwíí nye eyé á məkǒl, ńdɔ a bómbō á sí. 8Ai zǎŋ alú ásə̄ nā, ńdɔ̄ fám ē ngāsigan, a ngáyi vəŋan, a ńtála miníngá á ḿbɔ̂ nyé á məkǒl. 9Nyé nâ: "Wa zá ?" nyé nâ: "Ma Rút, etúgā dzóe. Lúgú étúgā dzóe, amú wāwóge ai ewoa nyɔ̌b." 10Booz nyé ai nyé nâ: “Ǹtondôbə á kúbú wa ǹtótōmaamaa, ǎ ngɔn dzama, ḿbāālán mətǐŋ wālə́dé fə̄ ví wâlod éví ósú, amú wā ndzí kig dzə́ŋ bə̄ndómán, tɔ á mīḿbūbúá, tɔ á mīńkúkúmá. 11Ńdɔ̄ hḿ étɔ̄á dzī, ǎ ngɔn dzama, tə wambáda, ḿból ósə wǎyi ma kad, m̀ból tē ńgɔ mǎyi bɔ ású dóe, amú bod bə́sə̄ yā é dzāl dī bâyəm nâ o nə m̀fǎŋ mīníngá. 12Á nə fɔ́ɔ́ tóé naa mayəan woá nyɔ̄b yǎ nyɔ́l dzoe, hədá evúvúmán éfə̄ ńdzɔ̄ é tsáá ai wa é lodo ma.